30.6.2022 г.
BG
Официален вестник на Европейския съюз
C 248/41
(166)
Франчайзингът (с изключение на споразуменията за индустриален франчайзинг) притежава някои специфични характеристики, като използването на единно търговско наименование, единни бизнес методи (включително лицензирането на ПИС) и заплащането на лицензионни възнаграждения в замяна на предоставените ползи.
С оглед на тези характеристики може да се счита, че разпоредбите, които са строго необходими за функционирането на системите за франчайзинг, попадат извън приложното поле на член 101, параграф 1 от Договора.
Това се отнася например за ограниченията, които не позволяват на франчайзополучателя да използва предоставените от франчайзодателя ноу-хау и помощ в полза на конкурентите на франчайзодателя (96), и за задълженията за въздържане от конкуренция във връзка със стоките или услугите, закупени от франчайзопо­ лучателя, които са необходими за поддържане на общата идентичност и репутация на мрежата за франчайзинг.
В последния случай продължителността на задължението за въздържане от конкуренция не е от значение, при условие че не надвишава срока на действие на споразумението за франчайзинг.
(167)
Споразуменията за франчайзинг могат да се ползват от освобождаването, предвидено в член 2, параграф 1 от Регламент (ЕС) 2022/720, когато пазарните дялове както на доставчика, така и на купувача не надвишават 30 %.
Конкретни насоки за изчисляване на пазарните дялове в контекста на франчайзинга са дадени в параграф (174).
Лицензирането на ПИС, които се съдържат в споразумения за франчайзинг, е разгледано в параграфи (71)—(87).
Вертикалните ограничения, които се съдържат в споразуменията за франчайзинг, се оценяват, като се използват принципите, които се прилагат за дистрибуторската система, съответстваща най-точно на конкретното споразумение за франчайзинг.
Например споразумение за франчайзинг, което води до затворена мрежа, в която на франчайзополу­ чателите е забранено да продават на лица, които не са франчайзополучатели, трябва да се оценява съгласно принципите, които се прилагат за селективната дистрибуция.
Обратно, споразумение за франчайзинг, което не създава затворена мрежа, а предоставя териториална изключителност и защита от активни продажби от страна на други франчайзополучатели, трябва да се оценява съгласно принципите, които се прилагат за изключителната дистрибуция.
(168)
За споразуменията за франчайзинг, които не са обхванати от Регламент (ЕС) 2022/720, е необходима индивидуална оценка съгласно член 101 от Договора.
В тази оценка следва да се има предвид, че колкото по-голямо е значението на трансфера на ноу-хау, толкова по-вероятно е вертикалните ограничения да създадат ефективни резултати и/или да са необходими за защитата на това ноу-хау, с което се изпълняват условията на член 101, параграф 3 от Договора.
(169)
Следва пример за франчайзинг:
Производител е разработил нова форма за продажба на бонбони в така наречените „забавни“ магазини, в които бонбоните могат да бъдат оцветени по искане на клиента.
Производителят на бонбоните е разработил също така и машините за оцветяване на бонбоните, и произвежда течните оцветители.
Качеството и преснотата на оцветителите са от решаващо значение за производството на хубави бонбони.
Производителят е постигнал успех в продажбите на бонбони чрез няколко собствени пункта за продажба на дребно, които функционират под едно и също търговско наименование и имат еднакъв забавен имидж (например общ стил на магазините и обща реклама).
С цел да разшири продажбите си производителят на бонбоните е стартирал система за франчайзинг.
За да се осигури единно качество на продукта и единен имидж на магазините, франчайзополучателите са задължени да купуват бонбоните, оцветителите и машините за оцветяване от производителя, да функционират под едно и също търговско наименование, да плащат франчайзна такса, да допринасят за общата реклама и да гарантират поверителността на наръчника за работа, изготвен от франчайзодателя.
Освен това на франчайзополучателите е разрешено да извършват продажби само от договорените търговски помещения, единствено на крайни потребители или на други франчайзополучатели.
Не им е разрешено да продават други бонбони в своите магазини.
Франчайзодателят се задължава да не определя друг франчайзополучател и да не експлоатира пункт за продажба на дребно на дадена договорна територия.
Франчайзодателят е задължен също така да осъвременява и да усъвършенства своите продукти, бизнес концепцията и наръчника за работа, и да ги предоставя на разположение на всички франчайзополучатели.
Споразуменията за франчайзинг се сключват за срок от 10 години.
Търговците на дребно, които търгуват с бонбони, купуват бонбоните си на даден национален пазар или от национални производители, които произвеждат бонбони, отговарящи на националния вкус, или от търговци на едро, които внасят бонбони от чуждестранни производители, в допълнение към продажбата на бонбони от национални производители.
На този пазар продуктите на франчайзодателя се конкурират с редица национални и международни марки бонбони, произвеждани понякога от големи производители на разнообразни храни.
Пазарният дял на франчайзодателя на пазара на машини за оцветяване на храни е под 10 %.
Франчайзодателят притежава пазарен дял от 30 % на пазара на бонбони, продавани на търговците на дребно.
Съществуват много обекти за продажба на бонбони под формата на магазини за тютюневи изделия, смесени хранителни магазини за продажба на дребно, кафенета и специализирани магазини за сладкарски изделия.
(96) Вж. решение от 28 януари 1986 г., Pronuptia de Paris GmbHvPronuptia de Paris Irmgard Schillgallis, дело C-161/84, EU:C:1986:41, т. 16.